b'\n_START_ARTICLE_\nRivka Golani\n_START_PARAGRAPH_\nRivka Golani (aiemmin Erdesz; s. 22. maaliskuuta 1946 Tel Aviv, Israel) on kanadalainen alttoviulisti ja kuvataiteilija. H\xc3\xa4n aloitti viulunsoiton opintonsa seitsem\xc3\xa4nvuotiaana ja tuli Alexander Moskowskyn oppilaaksi 18-vuotiaana. H\xc3\xa4n siirtyi 21-vuotiaana alttoviuluun, jota h\xc3\xa4nelle opetti Tel Avivin yliopiston Rubin-musiikkiakatemiassa \xc3\x96d\xc3\xb6n P\xc3\xa1rtos vuosina 1965\xe2\x80\x931971._NEWLINE_Musiikillisten opintojensa ollessa viel\xc3\xa4 kesken Golani aloitti toimintansa my\xc3\xb6s ammattimaisena kuvataiteilijana. H\xc3\xa4nen piirrostensa n\xc3\xa4yttelyit\xc3\xa4 j\xc3\xa4rjestettiin Kanadassa, Israelissa ja Euroopassa. H\xc3\xa4n oli Israelin filharmonikkojen j\xc3\xa4senen\xc3\xa4 ja esiintyi solistina muidenkin israelilaisorkesterien kanssa ennen muuttamistaan Kanadaan vuonna 1974. Kanadan kansalaisuuden h\xc3\xa4n sai vuonna 1983. H\xc3\xa4n opetti maassa 1970\xe2\x80\x931980-luvuilla muiden muassa Mary Carol Nugentia, Beverley Spottonia ja Kent Teeple\xc3\xa4. Vuonna 1987 h\xc3\xa4n asettui Lontooseen silloisen aviomiehens\xc3\xa4, kapellimestari Thomas Sanderlingin kanssa. H\xc3\xa4n palasi kuitenkin usein Kanadaan pit\xc3\xa4m\xc3\xa4\xc3\xa4n konsertteja. _NEWLINE_Golani on esiintynyt laajalti resitalistina sek\xc3\xa4 eri orkesterien solistina ja v\xc3\xa4lill\xc3\xa4 kamarimusiikkiesityksiss\xc3\xa4. H\xc3\xa4n on tulkinnut muiden muassa William Waltonin, Robin Hollowayn (kantaesitys, 1985) ja Edward Elgarin konsertot. Erityisesti h\xc3\xa4nt\xc3\xa4 varten oli vuoteen 2003 menness\xc3\xa4 my\xc3\xb6s s\xc3\xa4velletty kolmattasataa teosta, joihin kuului v\xc3\xa4hint\xc3\xa4\xc3\xa4n 39 konserttoa. Vuonna 2009 Golani nimitettiin Canadian Music Centren l\xc3\xa4hettil\xc3\xa4\xc3\xa4ksi musiikillisten ansioidensa johdosta.'